Diari Oficial de la Generalitat Valenciana


Sumari del DOGV 3045, del 29-07-1997 (1997/9177)

ORDRE d'11 de juliol de 1997, per la qual es convoquen les ajudes corresponents al Programa de Formació Professional Ocupacional a l'Estranger per a l'exercici 1997.
---------------------------------------------------------------------------------------------------------------------------------------------------------------------

### Dades del document

Número de DOGV
:   3045

Data del DOGV
:   29-07-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/9177


Data del document
:   11-07-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

ORDRE d'11 de juliol de 1997, per la qual es convoquen les ajudes corresponents al Programa de Formació Professional Ocupacional a l'Estranger per a l'exercici 1997.  
L'Ordre de 5 de desembre de 1995, de la Conselleria de Treball i Afers Socials, per la qual es determinaven els programes de formació professional ocupacional i es regulava el procediment general per a la concessió de les corresponents ajudes durant l'exercici de 1996, incloïa entre els seus programes d'actuació el de formació a l'estranger, adreçat a desocupats inscrits a les oficines de l'INEM, diplomats o llicenciats, enginyers o enginyers pendents del projecte de fi de carrera, amb coneixement d'idiomes, amb l'objectiu de la seua especialització en tècniques innovadores, tant organitzatives com de producció, en centres estrangers de reconegut prestigi.  
La finalitat d'aquesta ordre és donar continuïtat a l'esmentat programa durant l'exercici 1997, amb vista al fet que els alumnes beneficiaris durant l'any 1996, que no hagen acabat el període formatiu, puguen completar la seua especialització en tècniques innovadores.  
Per tot això, fent ús de les atribucions que m'atorguen la Llei 5/1983, de 30 de desembre, del Govern Valencià, i el Decret 34/1997, de 26 de febrer, pel qual s'aprova el Reglament Orgànic i Funcional de la Conselleria d'Ocupació, Indústria i Comerç,  
ORDENE  
Article 1. Objecte i destinataris  
La finalitat d'aquesta ordre és la concessió de subvencions als beneficiaris del Programa de Formació a l'Estranger inclòs en l'Ordre de 5 de desembre de 1995, de la Conselleria de Treball i Afers Socials, que no acabaren els cursos per a la realització dels quals es concediren les subvencions dins de l'any 1996.  
Article 2. Finançament  
L'import global màxim que podrà assignar-se en concepte d'aquestes ajudes serà de 76.068.899 pessetes i el pagament es farà a càrrec de la línia codi 1956/000/97 del programa pressupostari 322.20, Formació Professional Ocupacional.  
La quantia de l'ajuda es limitarà a una beca de 150.000 pessetes mensuals durant el període de temps que reste per a l'acabament del curs dins de l'any 1997.  
Article 3. Requisits  
Per a acollir-se a les ajudes previstes en aquesta ordre serà suficient que els destinataris d'aquestes, indicats en l'article primer, presenten dins del termini de 15 dies comptats des de l'endemà de la publicació, en el Registre de la Direcció General de Formació i Inserció Professional (passeig de l'Albereda, 16, València), o en qualsevol dels registres a què fa referència l'article 38 de la Llei 30/1992, de 26 de novembre, un escrit en el qual manifesten la seua voluntat de continuació del curs iniciat i l'acceptació de les condicions establides en aquesta ordre.  
Article 4. Resolució  
La competència per a emetre resolució correspon al director general de Formació i Inserció Professional, per delegació del conseller d'Ocupació, Indústria i Comerç. El termini màxim per a resoldre les ajudes serà d'un mes des de la data d'acabament del termini de presentació d'instàncies, les quals es consideraran denegades si no s'hi produeix la resolució en l'esmentat termini.  
Article 5. Recurs  
Contra les resolucions del conseller d'Ocupació, Indústria i Comerç, es podrà interposar un recurs contenciós administratiu en el termini de dos mesos des de la notificació, després de la comunicació a l'òrgan que dictà l'acte impugnat.  
Article 6. Pagament de la subvenció  
L'ajuda concedida es pagarà d'una sola vegada, finalitzada l'acció formativa, i el beneficiari haurà de presentar una certificació del responsable del centre on s'haja realitzat el curs, en la qual constaran l'assistència i l'aprofitament del becari. La no formalització d'aquest requisit autoritzarà per a la resolució de la subvenció concedida i per a l'exigència del reintegrament de les quantitats percebudes, després de l'audiència prèvia a l'interessat; tot això de conformitat amb el que disposa l'article 47.9 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.  
DISPOSICIONS FINALS  
Primera  
En allò no previst en aquesta ordre, serà d'aplicació l'Ordre de la Conselleria de Treball i Afers Socials de 4 de novembre de 1996, per la qual es determinen els programes de formació professional ocupacional i es regula el procediment general per a la concessió d'ajudes durant l'exercici 1997.  
Segona  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
València, 11 de juliol de 1997  
El conseller d'Ocupació, Indústria i Comerç,  
DIEGO SUCH PÉREZ